Stem nou aanlyn vir nuwe openbare beskermer‘n Skermskoot van ‘n paar van die kandidate vir wie gestem kan word om die posisie van Openbare Beskermer te beklee. ŉ Ad hoc parlementêre komitee het vandeesweek onderhoude met 14 kandidate gevoer wat op die kortlys is om as die nuwe OB aangestel te word. Die onderhoude is tydens ’n marathonsessie van 20 uur gedoen en het eers Vrydag in die vroeë oggendure tot ŉ einde gekom nadat dit Donderdagoggend 08:00 begin het. Corruption Watch het intussen die Bua Mzansi-veldtog van stapel gestuur waardeur die organisasie poog om bewusmaking rondom die aanstelling van die nuwe OB te skep. Madonsela se termyn as OB sal in Oktober tot ŉ einde kom. “Ons beplan om seker te maak Madonsela se opvolger word op ŉ deursigtige manier aangestel en word beïnvloed deur die openbare mening. Ons wil met hierdie veldtog verseker dat die kandidate behoorlik gekeur word, dat hulle gekwalifiseerd en gepas vir die posisie is en dat die hele proses in die openbare kollig hanteer word,” het Corruption Watch op sy webwerf gesê. Die organisasie het gesê hulle sal die ad hoc-komitee inlig oor die uitslae van die aanlyn stemproses om sodoende die publiek se mening onder die komitee se aandag te bring. Dr. Makhosi Khoza, die komitee se voorsitter, sal binnekort ŉ datum vasstel wanneer die komitee weer sal vergader om oor die onderhoude te beraadslaag en te besluit op ŉ kandidaat wat hulle teen 31 Augustus vir die Nasionale Vergadering sal aanbeveel. ŉ 60%-meerderheid van die Nasionale Vergadering moet ten gunste van die kandidaat wees waarna pres. Jacob Zuma ŉ aanstelling sal maak. Mense kan vir hul gunstelingkandidaat stem deur Corruption Watch se webwerf te besoek.